FI Euroopan unionin virallinen lehti C 388/6

Kuulemismenettelystä vastaavan neuvonantajan loppukertomus (1)

UTC/Goodrich

(M.6410)

(2015/C 388/04)

Komissio vastaanotti 20. helmikuuta 2012 neuvoston asetuksen (EY) N:o 139/2004 (2), jäljempänä ’sulautuma-asetus’, 4 artiklan mukaisen ilmoituksen ehdotetusta yrityskeskittymästä, jolla yritys United Technologies Corporation (UTC) hankkii sulautuma-asetuksen 3 artiklan 1 kohdan b alakohdassa tarkoitetun määräysvallan yrityksessä Goodrich Corporation (Goodrich) ostamalla osakkeita.

Komissio totesi ilmoitusta tarkasteltuaan, että toimenpide kuuluu sulautuma-asetuksen soveltamisalaan. Komissio epäili vakavasti sitä, soveltuuko toimenpide sisämarkkinoille ja onko se Euroopan talousalueesta tehdyn sopimuksen mukaista. Näin ollen komissio aloitti 26. maaliskuuta 2012 sulautuma-asetuksen 6 artiklan 1 kohdan c alakohdan mukaisen menettelyn.

Kuten 6 artiklan 1 kohdan c alakohdan mukaisessa päätöksessä todettiin, vakavat epäilyt liittyivät seuraaviin tuotteisiin: ilma-alusten vaihtovirtageneraattorit, moottorin säätölaitteet ja polttoainesuuttimet. Olemassa olevat vakavat epäilyt vahvistettiin toisen vaiheen markkinatutkimuksessa ja samalla havaittiin polttoainesuuttimiin liittyviä uusia vertikaalisia ongelmia. Kilpailun pääosaston tekemät, vielä kesken olevaa markkinatutkimusta koskevat alustavat havainnot ilmoitettiin osapuolille 18. huhtikuuta ja 10. toukokuuta 2012 pidetyissä tutkinnan etenemiseen liittyvissä kokouksissa. Osapuolille annettiin myös mahdollisuus esittää huomautuksia kilpailun pääosaston esiin tuomista kilpailuongelmista, minkä ne tekivätkin. Ne toimittivat myös lisäasiakirjoja ja selvityksiä ongelmien poistamiseksi.

Väitetiedoksiannon antamisen välttämiseksi osapuolet esittivät 29. toukokuuta 2012 luonnoksen toimenpidepaketiksi. Koska polttoainesuutinten markkinat eivät sisältyneet pakettiin, kilpailun pääosasto ilmoitti osapuolille, että kyseisiä markkinoita koskevat aiemmat ongelmat eivät olleet poistuneet ja että lisäksi oli havaittu Goodrichin ja toisen moottorivalmistajan välistä yhteistyötä polttoainesuutinten alalla koskevia vertikaalisia ongelmia.

UTC ehdotti tämän jälkeen sitoumuksia, joilla muutetaan ilmoitettua keskittymää siten, että se ei olennaisesti estä tehokasta kilpailua ilma-alusten vaihtovirtageneraattoreiden, pienitehoisten moottoreiden säätölaitteiden ja polttoainesuutinten maailmanlaajuisilla markkinoilla. Tämän sitoumusehdotuksen pohjalta komission yksiköt päättelivät, että ehdotettu liiketoimi ei olennaisesti estä tehokasta kilpailua sisämarkkinoilla ja on näin ollen sulautuma-asetuksen ja ETA-sopimuksen mukainen. UTC:lle ei sen vuoksi lähetetty väitetiedoksiantoa.

Ehdotettu keskittymä hyväksytään päätösluonnoksessa tietyin ehdoin ja edellyttäen, että UTC:n sitoumusehdotuksesta johtuvia velvoitteita noudatetaan.

En ole saanut toimenpiteen osapuolilta menettelyyn liittyviä pyyntöjä. Päätösluonnos ei sisällä väitteitä, joista osapuolilla ei olisi ollut mahdollisuutta esittää näkökantaansa.

Päättelen näin ollen, että yritysten, joille päätösluonnos on osoitettu, menettelylliset oikeudet ovat toteutuneet ja että niiden oikeutta tulla kuulluksi on kunnioitettu.

Brysselissä 12. heinäkuuta 2012. Michael ALBERS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 139/2004, annettu 20 päivänä tammikuuta 2004, yrityskeskittymien valvonnasta (EUVL L 24, 29.1.2004, s. 1). Joulukuun 1 päivänä 2009 voimaan tulleen Euroopan unionin toiminnasta tehdyn sopimuksen (SEUT-sopimus) mukaisesti ilmaisu ”yhteisö” on korvattu ilmaisulla ”unioni” ja ilmaisu ”yhteismarkkinat” on korvattu ilmaisulla ”sisämarkkinat”. Tässä kertomuksessa käytetään SEUT-sopimuksen ilmauksia.